วันนี้เจจะมารีวิวร้านไก่ทอดที่ดังมากๆ แห่งหนึ่งในจังหวัดเชียงใหม่ ซึ่งเค้าบอกกันว่า ถ้าไม่มาร้านนี้จะถือว่ามาไม่ถึงเชียงใหม่เลยครับ ไก่ทอดร้านนี้เปิดช่วงประมาณห้าทุ่มถึงตีสามจึงได้ชื่อว่าไก่ทอดเที่ยงคืน เหมาะสำหรับคนที่ไปเที่ยวเสร็จแล้วหิวๆ ก็มาต่อกันที่ร้านนี้ได้เลย

ไก่ทอดจะถูกเสริฟมาพร้อมกับน้ำพริกหนุ่มและน้ำพริกแดงๆ (ไม่ทราบว่าเรียกชื่อน้ำพริกถูกรึเปล่า) พร้อมกับผักดอง ผักลวก หลายอย่างเลยครับ ไก่หนังกรอบนเนื้อนุ่มทายกับข้าวเหนียวแล้วรสชาติอร่อยดี แต่เสียดายที่มันไม่ค่อยร้อนเท่าไหร่เลย หมูทอดก็รสชาติดี มันเยอะ หนังกรอบ นอกจากนี้เครื่องในทอดอย่างไส้ทอดก็อร่อย ไม่เหนียวครับ ไข่ยางมะตูมเอามาจิ้มน้ำพริกก็ไม่เลวเลย... 

ใครจะมาลองอาหารร้านนี้ต้องทำใจเรื่องการต่อคิวและเวลาในการรออาหารเพราะคนเยอะมากกกกก มีทั้งนั่งทานและซื้อกลับบ้าน ส่วนใครที่ขับรถมาก็หาที่จอดรถข้างทางได้ไม่ยากครับ ราคาก็ไม่ได้แพงอะไรมากมาย ทานสองคนไม่เกินสองร้อยก็อิ่มไปอีกมื้อนึงแล้ว 

เสน่ห์ของร้านนี้อาจจะเป็นรสชาติไก่ทอด หมูทอดที่อร่อย และการทานแบบจก คือใช้มือหยิบอาหารทานกันทุกโต๊ะเลย แนะนำให้เตรียมกระดาษเปียกไว้เช็ดมือ ที่ร้านมีกระดาษทิชชูไว้รองรับแล้ว บรรยากาศร้านก็ออกเป็นเพิงข้างทางไม่ได้หรูหราอะไรเลย แต่ขอย้ำว่าคนมารอต่อคิวซื้อเยอะมากจิงๆ ครับ